# אוניברסיטת קיימברידג'

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אוניברסיטת קיימברידג'
מוטו (לטינית) | Hinc lucem et pocula sacra (מכאן האור ומשב הקדושה)
הוקמה | 1209
נשיא | הנסיך פיליפ, דוכס אדינבורו
סגנית הנשיא | פרופ' אליסון ריצ'רד
מיקום | קיימברידג', הממלכה המאוחדת
סטודנטים | 16,000 סה"כ (4,700 תלמידי מחקר)
חברה בארגונים: | קבוצת ראסל, קבוצת קומיברה, EUA, LERU
עמוד הבית | http://www.cam.ac.uk

אוניברסיטת קיימברידג' היא מהקדומות ומהגדולות שבאוניברסיטאות העולם, והשנייה שנוסדה בעולם דובר האנגלית (אחרי אוניברסיטת אוקספורד). היא ממוקמת בעיר קיימברידג', אנגליה. סיפור עם מספר כי האוניברסיטה הוקמה בשנת 1209 על ידי קבוצת מלומדים, שנאלצו להימלט מאוקספורד לאחר ריב עם המקומיים.

אוניברסיטת קיימברידג' נמנית עם שורת האוניברסיטאות היוקרתיות בעולם. חוקרי האוניברסיטה זכו ב-80 פרסי נובל - יותר מכל מוסד אקדמי אחר. קיימברידג' מוליכה בדרך כלל את טבלת דירוג האוניברסיטאות באנגליה, ובדירוג אחרון שפורסם במוסף ההשכלה הגבוהה של העיתון סאנדיי טיימס, שבו דורגו אוניברסיטאות העולם בהתאם לקריטריונים שונים, הופיעה במקום השישי מבין כל אוניברסיטאות העולם, ובמקום הראשון בלימודי המדעים המדויקים.

בין אוניברסיטאות אוקספורד וקיימברידג', המכונות באנגליה אוקסברידג', שוררת יריבות היסטורית שמקורה במאבק על תואר האוניברסיטה הבכירה בממלכה המאוחדת. אחוז ניכר מקרב מדעניה, סופריה ומדינאיה של בריטניה הוא בוגר האוניברסיטאות הללו.

## [עריכה] מידע כללי

שלושים ואחד הקולג'ים המרכיבים את אוניברסיטת קיימברידג' מהווים, למעשה, מוסדות עצמאיים: הקולג' רשאי לקבוע אילו סטודנטים יתקבלו ללימודים, ולהחליט באופן עצמאי על מינוי מרצים וחוקרים, בכפוף לתקנון האוניברסיטה. בנוסף, הקולג'ים הם האחראים על סידורים פנימיים ומנהליים, על רווחת הסטודנטים (רוב הסטודנטים חיים, גרים ולנים בתחומי הקולג' במהלך לימודיהם) ועל ארגון קבוצות למידה קטנות. בכל קולג' ישנם ספריה ומתקני ספורט, מועדנים ואחוות שונות. הלימודים מתנהלים הן במחלקות הקולג'ים והן במחלקות האוניברסיטה, כאשר האוניברסיטה היא שמעניקה את התארים.

מבט על סנאט האוניברסיטה, גונוויל אנד קאיוס קולג', וכנסיית האוניברסיטה, גרייט סנט מרי

קיימברידג' חברה בקבוצת ראסל (רשת אוניברסיטאות מחקר בריטיות), בקבוצת קוימברה (התאחדות אוניברסיטאות אירופיות מובילות) ובארגון LERU (חבר אוניברסיטאות המחקר האירופיות).

הנשיא הנוכחי של האוניברסיטה הוא הנסיך פיליפ, דוכס אדינבורו. סגנית הנשיא היא פרופ' אליסון ריצ'רד (Alison Richard).

## [עריכה] היסטוריה

הקולג' הראשון של אוניברסיטת קיימברידג' היה פיטרהאוס קולג', שהוקם בשנת 1284 על ידי יו בלשאם (Hugh Balsham), בישוף אליי (Ely). רבים מהקולג'ים נוסדו במאות ה-14 וה-15, אולם קולג'ים נוספים הוקמו במהלך המאות הבאות, עד לזמננו אנו. הקולג' החדש ביותר הוא רובינסון קולג', אשר הוקם בסוף שנות השבעים. בשנת 2004 דווח כי קיימברידג' מתכננת להגדיל את מספר הסטודנטים שלה על ידי בניית שלושה קולג'ים נוספים, אולם דוברי האוניברסיטה הכחישו זאת.

בימי הביניים, המניע העיקרי להקמת קולג'ים היה צבירת מתפללים רבים ככל האפשר - בדמותם של התלמידים, שהיו ברובם אנשי כמורה - על מנת שיתפללו למען נשמותיהם של מייסדי הקולג'ים. מסיבה זו כללו קולג'ים רבים כנסיות וחדרי תפילה, והכנסיות אף התוו את עיקרי תוכנית הלימודים: דקדוק, לוגיקה, רטוריקה, וכן לימוד סכולסטי של אריתמטיקה, מוזיקה, גאומטריה ואסטרונומיה. עיקר הדגש, עם זאת, היה על לימודי דת ותאולוגיה. במהלך עידן פירוק המנזרים, ציווה המלך הנרי השמיני על מורי האוניברסיטה לסגור את הפקולטה ללימודי החוק הקאנוני ולחדול לאלתר מלימודי "הפילוסופיה הסכולסטית". הדבר הביא לשינוי במוקדי תכניות הלימודים של הקולג'ים: לא עוד לימודי דת ותאולוגיה, כי אם קלאסיקה, ביקורת המקרא ומתמטיקה.

קלייר קולג' (משמאל) וכנסיית קינגס קולג' (במרכז)

קרנה של אוניברסיטת קיימברידג' עלתה עם המצאת הדפוס, שאפשרה לחוקריה לפרסם פרסומים מדעיים בתפוצה רחבה החל משנת 1534, עת רכשה האוניברסיטה מספר מכבשי דפוס. במאה ה-17 הגיעה העשייה האקדמית בקיימברידג' לאחד משיאיה הרבים, כאשר אייזק ניוטון (1643-1727), שהיה פרופסור למתמטיקה בטריניטי קולג' פרסם לקראת סוף המאה ה-17 את מחקריו אודות חוקי התנועה. הישגים אקדמיים בולטים נוספים היו פרסום "מוצא המינים", עבודתו המהפכנית של צ'ארלס דרווין על האבולוציה, וכן ביקוע האטום בשנת 1932 על-ידי ג'ון קוקרופט וארנסט וולטון.

בחינת הגמר לקבלת התואר "Bachelors of Arts" - התואר הראשון העיקרי המוענק בקיימברידג' בתום לימודי מדעי הרוח, מדעי החברה ומדעי הטבע - ידועה בשם טריפוס (Tripos). הגם שהאוניברסיטה מציעה כיום לימודים במגוון תחומים, עד ראשית המאה ה-19 עיקר הדגש היה על לימודי מתמטיקה, שהיו אז בבחינת לימודי חובה לצורך סיום התואר. לימודי המתמטיקה באוניברסיטת קיימברידג', ובעיקר הטריפוס במקצוע זה, היו תחרותיים ביותר, ובזכותם הופיעו כמה מגדולי המדענים האנגלים. עם זאת, היו מי שהביעו סלידה מהשיטה הנהוגה בקיימברידג', כדוגמת ג'. ה. הארדי, אשר טען כי היא גורמת לרוב התלמידים להתעניין יותר בציוניהם מאשר בנושאים הנלמדים. אף על פי שכיום המחקר בקיימברידג' הוא רב-תחומי, עיקר חוזקה נותר לימודי המתמטיקה: מרכז אייזק ניוטון, המשתייך לאוניברסיטה, נתפס באנגליה כמכון המחקר הלאומי לחקר המתמטיקה והפיזיקה התיאורטית.

הקולג'ים הנשיים הראשונים היו גירטון קולג' (1869) ונונהאם קולג' (1872). הסטודנטיות הראשונות נבחנו בשנת 1882, אולם רק בשנת 1947 שולבו נשים במערך המחקר וההוראה של האוניברסיטה, 20 שנים אחרי שילובן באוניברסיטת אוקספורד.

מתוך 31 הקולג'ים הקיימים כיום, שלושה מיועדים לנשים בלבד (לוסי קוונדיש קולג', ניו הול קולג' ונונהאם קולג'), וארבעה - לתלמידים מתקדמים בלבד (בעלי M.A לפחות) ( קלייר הול קולג', דרווין קולג', וולפסון קולג' וסיינט אדמונד קולג').

## [עריכה] קבלה ללימודים

בעבר, קבלה לאוניברסיטת קיימברידג' הייתה על בסיס ידיעת לטינית ויוונית, שנלמדו בבתי הספר הפרטיים בבריטניה (המכונים Public Schools). פירוש הדבר היה, על פי רוב, שרובם המכריע של הסטודנטים באוניברסיטה השתייך לעלית החברתית הבריטית. החל משנות השישים הסתמן שינוי, שבמסגרתו התקבלו סטודנטים בעיקר על סמך כישוריהם והישגיהם האישיים. המועמדים נדרשים להחזיק בציונים הטובים ביותר האפשריים בתעודות סיום התיכון שלהם, וכן לעבור ראיון אישי קפדני. בשנים האחרונות, מועמדים המעוניינים להתקבל לתחומים טכניים שונים, כדוגמת מתמטיקה, נדרשים גם לעבור סדרת מבחנים הידועה כמבחני STEP. יחד עם זאת, הוויכוח אודות מידת ההוגנות הקיימת בשיטת הקבלה לקיימברידג' ולאוקספורד עודו מתנהל בבריטניה.

תלמידים מתקדמים מתקבלים לקיימברידג' בהתאם לשיקולי המחלקה או הפקולטה שבה הם מתעתדים ללמוד, ורק לאחר מכן הם משויכים לקולג' זה או אחר.

## [עריכה] ספורט ופנאי

בקיימברידג' קיימת מסורת ארוכה של השתתפות סטודנטים בפעילויות ספורט ופנאי. החתירה פופולרית במיוחד, וישנן תחרויות בין הקולג'ים ונגד אוניברסיטת אוקספורד עצמה. ישנן משחקי יריבות מול אוקספורד במגוון תחומי ספורט, ביניהם רוגבי, קריקט, ושחמט. הקיימברידג' יוניון הנו מרכז להתדיינויות פוליטיות בין סטודנטים. ישנם מועדני דרמה וקומדיה, וכן עיתוני סטודנטים רבי השפעה.

## [עריכה] אגדות ומיתוסים

"הגשר המתמטי" מעל נהר קאם

מספר מיתוסים התפתחו סביב אוניברסיטת קיימברידג' וההיסטוריה שלה. אחד מהם עוסק בגשר המתמטי הסמוך לקווינס קולג', אשר עוצב, כביכול, על ידי אייזק ניוטון עצמו באופן שיאפשר לו להחזיק מעמד ללא ברגים ובריחים. מסופר על חבורת סטודנטים ספקניים שפירקו את הגשר אך לא הצליחו להרכיבו מחדש לאחר מכך. הסיפור הנו בדיה, שכן הגשר נבנה 22 שנים לאחר מותו של ניוטון.

סיפור אמיתי הוא זה העוסק ב"פרס כפית העץ", שהייתה ה"פרס" שהוענק לתלמיד בעל הציון העובר הנמוך ביותר ב"טריפוס" של לימודי המתמטיקה. הפרס הוענק בפעם האחרונה בשנת 1909 לחותר בשם קטברת' למפרייר הולטהאוס מסנט ג'ונס קולג'. מרגע שהובן כי מספר סטודנטים עשו מאמצים לזכות בכפית העץ, בוטל הנוהג.

## [עריכה] שונות

אוניברסיטת קיימברידג' מקיימת שותפות מחקרית הדוקה עם המכון הטכנולוגי במסצ'וסטס (MIT). בנוסף, האוניברסיטה מנהלת קשרים עם חברות ההייטק באזור קיימברידג'. אישים רבים בעולם הטכנולוגיה תורמים לאוניברסיטה באופן קבוע, כדוגמת גורדון מור מאינטל וביל גייטס נשיא מיקרוסופט. בשנת 2000, כונן גייטס את מלגת גייטס שנועדה לסייע לסטודנטים שאינם בריטים הלומדים בקיימברידג'.

## [עריכה] קישורים חיצוניים

מיזמי קרן ויקימדיה |  |
תמונות ומדיה בוויקישיתוף: אוניברסיטת קיימברידג'

- אתר האינטרנט הרשמי של אוניברסיטת קיימברידג'
- רשימה היסטורית של סגני הנשיאים באוניברסיטת קיימברידג'
- Varsity - עיתון הסטודנטים של אוניברסיטת קיימברידג'
- Gown - ביטאון תלמידי המחקר
- Cambridge 2000 - אוסף תמונות מקיימברידג'
- ז'רגון האוניברסיטה
- מנוע חיפוש של העיר קיימברידג' - כולל שפע מידע על העיר והאזור.
- קבוצת קוימברה

ערך מומלץ |

מקור: http://he.wikipedia.org../../../%D7%90/%D7%95/%D7%A0/%D7%90%D7%95%D7%A0%D7%99%D7%91%D7%A8%D7%A1%D7%99%D7%98%D7%AA_%D7%A7%D7%99%D7%99%D7%9E%D7%91%D7%A8%D7%99%D7%93%D7%92%27.html

קטגוריות: ערכים מומלצים | אוניברסיטאות | אנגליה: מבנים | אוניברסיטת קיימברידג'

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- العربية
- Български
- Català
- Česky
- Cymraeg
- Dansk
- Deutsch
- Esperanto
- Español
- Suomi
- Français
- Magyar
- Bahasa Indonesia
- Italiano
- 日本語
- ქართული
- 한국어
- Bahasa Melayu
- Nederlands
- Norsk (bokmål)
- Polski
- Português
- Русский
- Svenska
- ไทย
- Türkçe
- 中文